51. schôdza NR SR - 7.deň - B. popoludní
Dátum: 2021-12-02
Poslanec: Beluský, Martin (ĽS Naše Slovensko)
Druh vystúpenia: Vystúpenie

4. Ďakujem za slovo, pán podpredseda. Ja mám tri interpelácie. Dovoľujem si ich predniesť. Boli, samozrejme, odovzdané aj písomne do podateľne. Prvá interpelácia je určená pánovi ministrovi dopravy a výstavby Slovenskej republiky Andrejovi Doležalovi. Vážený pán minister, v súlade s čl. 80 Ústavy Slovenskej republiky a § 129 zákona o rokovacom poriadku si vám dovoľujem podať nasledovnú interpeláciu. Obyvateľov mesta Žarnovica dlhodobo trápi problém so zvýšeným hlukom z rýchlostnej cesty R1, ktorá prechádza intravilánom mesta Žarnovice v časti ulice Sandrická, Fraňa Kráľa a Lukavica. Tento hluk prekračuje prípustné hodnoty hluku z dopravy, tak ako ich upravuje vyhláška Ministerstva zdravotníctva Slovenskej republiky č. 549/2007, ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí, a tým spôsobuje veľmi negatívne následky pre život a zdravie obyvateľov tohto mesta. Mesto Žarnovica už niekoľko rokov žiada Ministerstvo dopravy a výstavby Slovenskej republiky a Národnú diaľničnú spoločnosť vybudovať protihlukovú bariéru, ktorá by zabránila negatívnym dôsledkom hlukovej záťaže pre obyvateľov tohto mesta, keďže táto nebola zhotovená v čase budovania rýchlostnej komunikácie R1. Viaceré stanovené termíny na vybudovanie tejto bariéry už uplynuli, naposledy bolo dňa 4. februára 2021 mestu Žarnovica doručené oznámenie, kde Ministerstvo dopravy a výstavby Slovenskej republiky vydalo rozhodnutie, ktorým bolo Národnej diaľničnej spoločnosti a. s. ako správcovi rýchlostnej cesty R1 nariadené v termíne do 31. 12. 2031 zabezpečiť výstavbu protihlukových opatrení. V reakcii na tento veľmi neskorý termín v septembri 2021 občania mesta Žarnovica zorganizovali petíciu občanov mesta Žarnovica za urýchlenú výstavbu protihlukových opatrení, ktorú podpísalo viac ako 2-tisíc občanov Slovenskej republiky, ktorá bola odovzdaná Ministerstvu dopravy a výstavby Slovenskej republiky a ďalším siedmim inštitúciám. V tejto petícii občania požiadali Ministerstvo dopravy a výstavby Slovenskej republiky, aby nariadilo Národnej diaľničnej spoločnosti a. s. povinnosť vybudovať predmetné protihlukové opatrenie už v termíne do 31. 12. 2022. V nadväznosti na uvedené si vám preto dovoľujem položiť tieto dve otázky: 1. Prečo Ministerstvo dopravy a výstavby Slovenskej republiky stanovilo posledný termín na vybudovanie protihlukových opatrení pri rýchlostnej ceste R1 pri meste Žarnovica až na 31. december 2031 a prečo nepodniklo všetky potrebné kroky na to, aby sa tieto opatrenia mohli zrealizovať už v skoršom termíne, t. j. v termíne do 31. decembra 2022 tak, ako to požadujú vo vyššie uvedenej petícii občania Slovenskej republiky? 2. Ak je dôvodom na vytýčenie tohto neskorého termínu nedostatok financií, prečo Ministerstvo dopravy a výstavby Slovenskej republiky nenavrhlo vláde Slovenskej republiky navýšenie finančných prostriedkov zo štátneho rozpočtu na realizáciu tohto projektu? Druhá interpelácia je určená pánovi ministrovi školstva, vedy, výskumu a športu Slovenskej republiky pánovi Branislavovi Gröhlingovi. Vážený pán minister, v súlade s čl. 80 Ústavy Slovenskej republiky a § 129 zákona o rokovacom poriadku Národnej rady Slovenskej republiky v znení neskorších predpisov si vám dovoľujem podať nasledovnú interpeláciu. V južných okresoch Slovenska je množstvo lokalít, kde majú slovenskí rodičia problém umiestniť svoje dieťa do slovenskej školy v prijateľnej vzdialenosti od miesta trvalého bydliska. Najvypuklejšia situácia je v obciach v okolí Šamorína, ale lokalít s týmto problémom je množstvo. V nadväznosti na uvedené informácie si vás dovoľujem požiadať o vysvetlenie a zodpovedanie nasledovných otázok: 1. Čo ste od začiatku volebného obdobia spravili pre odstránenie diskriminácie slovenských detí na národnostne zmiešaných územiach, kde sa kvôli nedostatku základných škôl s vyučovacím jazykom slovenským nemôžu vzdelávať vo svojom materinskom jazyku? 2. Aké konkrétne systémové riešenia plánujete do budúcnosti realizovať v tejto veci, a to aj v prípade ak miestna územná samospráva zložená zväčša z poslancov maďarskej národnosti sabotuje požiadavku na vznik slovenskej školy? A posledná tretia interpelácia sa týka ministra zdravotníctva Slovenskej republiky pána doktora Vladimíra Lengvarského. Vážený pán minister, v súlade s čl. 80 Ústavy Slovenskej republiky a § 129 zákona o rokovacom poriadku Národnej rady Slovenskej republiky v znení neskorších predpisov si vám dovoľujem podať nasledovnú interpeláciu. Liek Ivermectin, ktorý pomáha pri liečbe ochorenia COVID-19 a pri liečbe príznakov koronavírusovej infekcie, sa využíval v zahraničí už dlhšiu dobu, no na Slovensku nebol dostupný. Aj z tohto dôvodu si ho lekári, farmaceuti, bežní ľudia začali sami objednávať zo zahraničia. Avšak ešte začiatkom roka boli tieto zásielky liekov po dovezení na Slovensko zadržiavané colníkmi. Ako dôvod sa najskôr uvádzalo to, že liek nie je na Slovensku registrovaný, neskôr po registrácii lieku sa ako dôvod zadržania zásielok Ivermectinu uvádzalo, že liek je iba na lekársky predpis. Takto boli podľa medializovaných informácií zásielky Ivermectin zadržiavané napríklad v colnom sklade v Žiline. V nadväznosti na uvedené informácie si vás dovoľujem požiadať o vysvetlenie a zodpovedanie nasledujúcich otázok: 1. Čo sa stalo s týmto zadržaným liekom a kde sa momentálne nachádza? 2. Čo sa stalo konkrétne so zásielkou, ktorá bola zadržaná v Žiline? 3. Aké kroky robí ministerstvo zdravotníctva ohľadne liečenia pacientov s COVID-19? Ďakujem veľmi pekne. A ešte na záver, pán podpredseda, vám chcem pripomenúť § 130 ods. 7, ktorý hovorí o počte členov vlády, ktorí by mali byť prítomní na tomto bode. Ja som túto požiadavku kvôli zdržovaniu nechcel tu otvárať, ale bol by som rád, keby sa do budúcnosti toto zabezpečili. Ďakujem pekne.